**UTKAST**

**Avtale om**

**Skagerak Twostar 2014, 2015 og 2016**

**True Heading AB (heretter True Heading)** og **Fredrikstad Seilforening** (heretter Fredrikstad Seilforening eller regattaarrangøren) har i dag inngått følgende avtale for *Skagerak Twostar* for årene 2014, 2015 og 2016:

**§1 Navn og logo**

a) Regattaen skal hete *”SeaPilot TwoStar”* og arrangeres hver sommer i 2014, 2015 og 2016.

b) Regattaens logo skal inneholde *SeaPilot*-logoen og navnet ”*SeaPilot TwoStar*”. Bruk av logoen er forbeholdt den enkelte kontraktshaver og kan ikke brukes i andre forbindelser. Logo kan brukes av andre underleverandører til regattaen etter avtale med kontraktspartene.

**§2 Regattaen**

a) *SeaPilot TwoStar* arrangeres av Fredrikstad Seilforening, eventuelt i samarbeid med andre seilforeninger hvis så er hensiktsmessig.

b) *SeaPilot TwoStar* skal være en 2-mannsregatta som går over flere døgn. Regattaen kan ha en eller flere pitstops.

c) *SeaPilot TwoStar* har som målsetting å fremstå som en av Skandinavias mest krevende shorthanded regattaer.

d) True Heading er informert om, og innforstått med regattaarrangøren ikke kan gi garantier for antall påmeldte deltagere.

**§3 Eksponering på båtene**

a) På alle deltagende båter skal det på begge baugsider føres *SeaPilot* logo.

b) Arrangøren har i tillegg rett til å selge annen logoeksponering på båtene til annen sponsor, som vesentlig bidrar med ressurser eller tjenester til regattaen. Dog skal *SeaPilot/True Heading* ha den dominerende plassen.

c) Alle båter skal i start og målområdet og i alle pitstop’er føre *SeaPilot-flagg og eller True Heading* i forstaget, hvis så ønskes av *True Heading.* Seilingsbestemmelsene skal i så tilfelle inneholde krav om dette og *True Heading* må flagge ønske om dette i god tid før endelige seilingsbestemmelser utformes.

**§4 Eksponering i start og målområdet og i pitstop’ene**

a) I start og målområdet og i pitstops kan *SeaPilot’s* eller *True Heading’s* banner(e) og flagg eksponeres, hvis så er ønskelig. Dog er *True Heading* innforstått med at eksponeringstiltak må være i tråd med retningslinjer gitt av lokal havnemyndighet eller annen offentlig myndighet eller privat regulering på stedet. *True Heading* er selv ansvarlig for å innhente eventuelle nødvendige tillatelser. Fredrikstad Seilforening kan være behjelpelig med å innhente tillatelser.

b) *True Heading* er informert om at SEILmagasinet også har rett til å eksponere sine banner(e) i start og målområdet og i pitstops.
b) Arrangøren skal ikke gjøre avtale om eksponering av andre sponsorer i start og målområdet og i pitstop’ene uten forhåndsgodkjennelse av *True Heading*. Se også § 8 nedenfor om eksponering av medarrangører og småsponsorer.

c) *True Heading* skal bekoste og stille ønsket eksponeringsmateriell til regattaarrangørens disposisjon. Regattaarrangøren har ansvar for utdeling av eksponeringsmateriell til båtene, samt oppsetting, vedlikehold og nedtaking av flagg og bannere.

**§5 Eksponering i media**

a) *True Heading* er informert om at SEILmagasinet er regattaens mediasponsor/-partner. SEILmagasinet med underleverandører vil også engasjeres for å bidra til eksponering i andre media, slik som aviser, tidsskrifter og fjernsyn.

b) SEILmagasinet vil i all omtale bruke navnet ”*SeaPilot Twostar*” og regattaens logo, samt gi fyldig og spesiell dekning.

c) Regattaen vil bli omtalt av SEILmagasinet med blant annet fagrelatert stoff knyttet til shorthanded-seiling og presentasjon av deltagerne, resultater osv.

d) På SEILmagasinets hjemmesider vil regattaene ha en egen nyhetsside, som blir hyppig oppdatert i perioden før regattaen med blant annet presentasjon av alle deltagerne, nyheter om sponsorene og relatert stoff.

e) Under selve regattaen vil det kontinuerlig bli lagt ut nyheter på internett i form av tekst, lyd og bilder – redigert av journalister.

f) SEILmagasinet skal ha egen redaksjon til stede under regattaen, pluss journalister/fotograf.

g) True Heading er informert om, og innforstått med SEILmagasinet har en viss redaksjonell frihet regattaarrangøren ikke kan påvirke

**§6 Eksponering i trykt materiell**

I alle ”notice of race”, invitasjoner, program, seilingsbestemmelser, e-poster og lignede materiell skal *SeaPilot’s* logo og/eller regattaens logo eksponeres, enten dette er i elektronisk eller skriftlig form.

**§7 Rettigheter til regattaen**

a) Alle rettigheter til ”*Skagerrak TwoStar*”-navnet og regattakonseptet ligger hos Fredrikstad Seilforening.

b) Hvis Fredrikstad Seilforening ikke ønsker å arrangere *Skagerrak Twostar* tilfaller rettighetene Øyvind M. Vedeler/RaceNavigators AS og SEILmagasinet. Dette gjelder ikke hvis regattaen et år ikke gjennomføres grunnet force majeure.

**§8 Forhold til andre sponsorer**

a) *True Heading* er informert om at Fredrikstad Seilforening har inngått eksklusive samarbeidsavtaler med SEILmagasinet og Øyvind M. Vedeler/RaceNavigators AS. Disse avtalene er beskrevet i separate avtaler mellom Fredrikstad Seilforening og disse selskapene.

b) *True Heading* er videre orientert om at SEILmagasinet og RaceNavigators AS har rett til å eksponere sine logoer i alt trykt og elektronisk materiell, som medarrangør av *Seapilot Twostar*. I tillegg må logoene til samarbeidende seilforeninger kunne vises på samme måten. Imidlertid skal *Seapilot’s* logo få første og beste eksponering, mens annen logoeksponering er underordnet.

c) Arrangøren kan involvere andre sponsorer for gjennomføringen av et bra arrangement, f.eks knyttet til klær, utstyr eller matleveranser. Slike avtaler skal ikke være i konflikt/konkurranse med *Seapilot/True Heading* sinvirksomhet eller varemerke.

d) Fredrikstad Seilforening skal holde en tett dialog med *True Heading* om hvilke sponsorer som involveres og hvilken eksponering disse gis.

**§ 9 Kostnader ikke dekket av denne avtalen**

a) *True Heading* står for alle kostnader forbundet med regatta-arrangemetets flagg, bannere, baugmerker, samt andre tiltak som ikke er beskrevet i denne avtalen.
 **§ 10 Avtalens varighet**

a) Denne avtalen gjelder for *Skagerrak Twostar* arrangert i 2014, 2015 og 2016.

b) Begge parter er opptatt av å utvikle et langsiktig samarbeid som er verdifullt for seilerne, Fredrikstad Seilforening og *True Heading*.

**§ 11 Dialog og påvirkning**

a) *Skagerrak Twostar* skal være en krevende doublehanded regatta tilpasset seilernes ønsker og utfordringer. *True Heading***,** Fredrikstad Seilforening, SEILmagasinet og RaceNavigators har et felles ønske om å utvikle shorthanded seilingen i Skagerrak med størst mulig deltagelse.

b) *True Heading*, Fredrikstad Seilforening¸ SEILmagasinet og RaceNavigators skal ha et nært samarbeid om utviklingen og tilpasningen av regattaen til de involverte parters ønsker og forslag, dog skal hensynet til det sportslige veie tyngst. Regattaens vanskelighetsgrad og banelengde skal tilpasses, slik at den til enhver tid representerer en skikkelig utfordring.

**§ 12 Vederlag og forfall**

Som vederlag for rettighetene i denne avtale skal *True Heading* i hvert av årene 2014, 2015 og 2016 betale og stille til disposisjon

1. NOK 60.000 i kontantstøtte som betales til konto xxxx.xx.xxxxx innen 1. juni i hvert av årene.
2. NOK 25.000 som verdi til premieutdeling
3. Trøyer (t-shirt eller pique) kortermet antatt verdi NOK 60 -80 pr trøye
(Antatt verdi NOK 17.500. tilsv. 250 trøyer a NOK 70,-)
4. NOK 25.000 i mediastøtte som anvendes etter nærmere avtale med *True Heading*
5. Stille vederlagsfritt til disposisjon AIS til deltagende båter som ikke har AIS om bord, antatt verdi NOK 600 pr AIS.
6. Planlegge, administrere og gjennomføre tracking av regattaen.

Alle beløp er netto priser og netto verdi. Eventuell avgifter som mva og lignende betales av *True Heading.*

I tillegg vil True Heading i forbindelse med arrangementet fremsette tilbud om rabatterte priser på AIS og andre produkter til deltagende båter og til medlemmer av Fredrikstad Seilforening.

**§ 13 Force majeure**

Force majore, herunder ekstreme værforhold som gjør gjennomføring av regattaen uforsvarlig anses ikke som brudd på denne avtalen.

**§ 14 Samarbeid m.v.**

Partene forplikter seg til gjensidig å følge bestemmelsene i denne avtalen lojalt og samvittighetsfullt.

Partene forplikter seg til å søke enhver uenighet som måtte oppstå om inngåelsen og etterlevelse av denne avtale løst på et så lavt konfliktnivå som mulig.

For det tilfelle tvist likevel skulle oppstå, skal tvisten løses etter gjeldende norske rettsregler, og behandles ved norske domstoler.

**§ 15 Antall eksemplarer av avtalen**

Denne avtalen er underskrevet i fire – 4 eksemplarer, hvorav partene har hvert sitt og to eksemplarer er gitt til SEILmagasinet og Øyvind M. Vedeler/RaceNavigators.

Fredrikstad/Stockholm/Oslo xx. desember 2013

For *True Heading AB* For *Fredrikstad Seilforening/Jon Egil Johnsen*